РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/174-20

24. новембар 2020. године

Б е о г р а д

ЗАПИСНИК

СА ОСМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 24. НОВЕМБРА 2020. ГОДИНЕ

Седница је почела у 12 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Адам Шукало, Верољуб Матић, Драгана Баришић, Бранимир Спасић, Дарко Лакетић, Лука Кебара, Ивана Николић, Мирослав Кондић, Небојша Бакарец, Сандра Божић, Угљеша Марковић, Мира Петровић и Бранимир Јовановић.

Седници су присуствовали заменици чланова Одбора: Дијана Радовић, заменик Ђорђа Милићевића, члана Одбора, Жељко Томић, заменик Марине Рагуш, члана Одбора и Селма Кучевић, заменик Шаипа Камберија, члана Одбора.

Седници нису присуствовали чланови Одбора: Ђорђе Милићевић, Марина Рагуш и Шаип Камбери.

Седници је присуствовао и генерални секретар Народне скупштине, Вељко Одаловић.

На основу члана 82, члана 92. став 2, члана 192. ст. 2. и 3. и члана 193. Пословника Народне скупштине, председник Одбора је предложиода Одбор обави заједнички јединствени претрес о тачкама четири, пет, шест, седам, осам и девет предложеног дневног реда које се односе на давање позитивних мишљења народним посланицима и именовним лицима за обављање друге јавне функције.

Предеседник Одбора је предложио допуну предложеног дневног реда тачком: ''Разматрање захтева народног посланика Нинослава Ерића за давање позитивног мишљења за обављање друге јавне функције''.

Сагласно члану 93. Пословника, председник Одбора је ставио на гласање предлог за допуну предложеног дневног реда са наведном тачком. Овај предлог је једногласно прихваћен.

Председник Одбора је ставио на гласање предлог да Одбор обави заједнички јединствени претресо тачкама 4. – 9. предложеног дневног реда. Одбор је једногласно прихватио предлог за спајање расправе.

По изјашњењу о предлогу за допуну дневног реда и о предлогу за спајање расправе, сходно члану 93. став 3. Пословника Народне скупштине, председник Одбора је ставио на гласање Предлог дневног реда Осме седнице у целини.

На предлог председника, Одбор је једногласно утврдио следећи:

Д н е в н и р е д:

1. Разматрање оставки које су на функцију народног посланика поднели Марија Лековић (01 број: 118-1836/20 од 19. новембра 2020. године), Александар Шапић (01 број: 118-1840/20 од 19. новембра 2020. године) и Александра Чамагић (01 број: 118-1842/20 од 19. новембра 2020. године);
2. Предлог одлуке о распореду седења народних посланика и других лица у Великој сали у Дому Народне скупштине;
3. Предлог одлуке о радном ангажовању консултаната у посланичким групама у Народној скупштини;
4. Разматрање захтева народног посланика Aца Петровића, за давање позитивног мишљења за обављање друге јавне функције (21 број 02-1654/20 од 03. новембра 2020. године);
5. Разматрање захтева народног посланика Арпада Фремонда, за давање позитивног мишљења за обављање друге јавне функције (21 број 02-1720/20 од 09. новембра 2020. године);
6. Разматрање захтева народног посланика Јеленe Жарић Ковачевић, за давање позитивног мишљења за обављање друге јавне функције (21 број 02-1725/20 од 9. новембра 2020. године);
7. Разматрање захтева народног посланика Бориса Бурсаћа за давање позитивног мишљења за обављање допунског рада до 1/3 пуног радног времена (21 број 02-1798/20 од 16. новембра 2020. године);
8. Разматрање захтева народног посланика Ане Пешић, за давање позитивног мишљења за обављање друге јавне функције (21 број 02-1809/20 од 17. новембра 2020. године);
9. Разматрање захтева народног посланика Жарка Мићина, за давање позитивног мишљења за обављање друге јавне функције (21 број 02-1825/20 од 18. новембра 2020. године);
10. Разматрање захтева народног посланика Нинослава Ерића, за давање позитивног мишљења за обављање друге јавне функције.

Пре преласка на рад по утврђеном дневном реду, Одбор је на предлог председника усвојио записнике са 5. и 6. седнице Одбора већином гласова, без примедаба.

**Прва тачка дневног реда:** Разматрање оставки које су на функцију народног

посланика поднели Марија Лековић (01 број: 118-1836/20 од 19. новембра 2020. године), Александар Шапић (01 број: 118-1840/20 од 19. новембра 2020. године) и Александра Чамагић (01 број: 118-1842/20 од 19. новембра 2020. године);

Имајући у виду поднете оставке народних посланика, председник Одбора је предложио да Одбор Народној скупштини поднесе извештај о наступању случаја из члана 88. став 1. тачка 2. Закона о избору народних посланика у коме се наводи оставка као један од разлога за престанак мандата народном посланику пре истека времена на које је изабран, с предлогом да Народна скупштина констатује престанак мандата именованом народном посланику.

Председник Одбора је предложио да у извештају буде одређен председник Одбора за известиоца на седници Народне скупштине.

Дискусије није било.

Одбор је, на предлог председника, једногласно усвојио и Народној скупштини поднео следећи

ИЗВЕШТАЈ

Одбор је утврдио да је подношењем оставки народних посланика Марије Лековић, Александра Шапића и Александре Чамагић, изабраних са Изборне листе АЛЕКСАНДАР ШАПИЋ – ПОБЕДА ЗА СРБИЈУ, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованим народним посланицима.

На тај начин омогућава се избор нових народних посланика, путем додељивања мандата другoм кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда:** Предлог одлуке о распореду седења народних посланика и других лица у Великој сали у Дому Народне скупштине;

Председник Одбора је замолио генералног секретара Народне скупштине, Вељка Одаловића да образложи Предлог одлуке о распореду седења народних посланика и других лица у Великој сали у Дому Народне скупштине.

Генерални секретар је изнео да је, будући да се ради о врло осетљивом питању, Предлог одлуке био предмет разматрања на Колегијуму Народне скупштине. Интенција је да критеријуми и принципи буду једнаки за све посланике и посланичке групе, као и да сви шефови посланичких група имају место у првом реду одређеног сектора, навео је генерални секретар. У наставку је истакао да је Посланичка група „Александар Вучић – за нашу децу“ показала разумевање поводом захтева за распоред седења Посланичке групе ПУПС – „Три П“ који су желели да буду концентрисани заједно и тај уступак је учињен, тако да део Посланичке групе „Александар Вучић – за нашу децу“ седи у реду иза Посланичке групе ПУПС – „Три П“. Генерални секретар је на крају свог излагања истакао да сматра да се оваквим распоредом седења не нарушава ни једна функционална целина и да сматра да је ово решење добро, реално и могуће.

Дискусије није било.

Одбор је на предлог председника једногласно усвојио Предлог одлуке о

распореду седења народних посланика и других лица у Великој сали у Дому Народне скупштине, у тексту који је достављен.

**Трећа тачка дневног реда:** Предлог одлуке о радном ангажовању консултаната

у посланичким групама у Народној скупштини;

И поводом ове тачке председник Одбора је замолио генералног секретара

Народне скупштине да уколико жели, да објашњења везана за ангажовање стручних консултаната.

Генерални секретар, Вељко Одаловић је изнео да се на почетку конституисања

сваког сазива Народне скупштине доноси оваква одлука, која одређује колико консултаната припада према броју посланика одређеној посланичкој групи. Навео је да консултанти имају мандатни статус, и ангажују се као подршка у раду посланичких група. Критеријум који се примењује је једнак за све посланичке групе, истакао је Одаловић, наводећи да број консултаната зависи од бројности посланичке групе.

Дискусије није било.

Одбор је на предлог председника Одбора једногласно усвојио Предлог одлуке о

распореду седења народних посланика и других лица у Великој сали у Дому Народне скупштине, у тексту који је достављен.

**Четврта, пета, шеста, седма, осма и девета тачка дневног реда:** Разматрање

захтева народног посланика Aца Петровића, за давање позитивног мишљења за обављање друге јавне функције; Разматрање захтева народног посланика Арпада Фремонда, за давање позитивног мишљења за обављање друге јавне функције; Разматрање захтева народног посланика Јеленe Жарић Ковачевић, за давање позитивног мишљења за обављање друге јавне функције; Разматрање захтева народног посланика Бориса Бурсаћа за давање позитивног мишљења за обављање допунског рада до 1/3 пуног радног времена; Разматрање захтева народног посланика Ане Пешић, за давање позитивног мишљења за обављање друге јавне функције; Разматрање захтева народног посланика Жарка Мићина, за давање позитивног мишљења за обављање друге јавне функције;

Одбор је у складу са чланом 157. став 2. Пословника Народне скупштине, о сваком захтеву одлучивао посебно.

Дискусије није било.

На предлог председника, Одбор је усвојио Предлоге за позитивна мишљења по утврђеним тачкама Дневног реда:

Да Ацо Петровић, народни посланик, обавља и функцију помоћника градоначелника Београда, из тачке четири;

Да Арпад Фремонд, народни посланик, обавља и функцију одборника у Скупштини општине Бачка Топола, из тачке пет;

Да Јелена Жарић Ковачевић, народни посланик, обавља и фунцију одборника Градске општине Црвени Крст у Нишу, из тачке шест;

Да Борис Бурсаћ, народни посланик, обавља допунски рад до 1/3 пуног радног времена Високе школе струковних студија за криминалистику и безбедност у Нишу, из тачке седам;

Да Ана Пешић, народни посланик, обавља и функцију одборника општине Ћићевац, из тачке осам;

Да Жарко Мићин, народни посланик, обавља и функцију шефа Кабинета градоначелника Новог Сада, из тачке девет;

Одбор је једногласно усвојио Предлог позитивног мишљења за вршење друге функције по тачки четири, а већином гласова по тачкама пет, шест, седам, осам и девет.

**Десета тачка дневног реда:** Разматрање захтева народног посланика Нинослава Ерића, за давање позитивног мишљења за обављање друге јавне функције.

Председник Одбора је упознао чланове Одбора да је Нинослав Ерић поднео захтев да уз функцију народног посланика обавља и функцију председника Општине Ћуприја.

Дискусије није било.

Одбор је већином гласова усвојио Предлог за давање позитивног мишљења за обављање друге јавне функције.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК ОДБОРА

Светлана Дедић др Александар Мартиновић